**Robert James "Bob" Fitzsimmons** (26. toukokuuta 1863 Helston, Cornwall, Yhdistynyt kuningaskunta – 22. lokakuuta 1917 Chicago, Yhdysvallat) oli englantilais-uusiseelantilainen nyrkkeilijä. Hän oli ammattilaisnyrkkeilyn maailmanmestari keskisarjassa vuosina 1891–1894, raskaassasarjassa vuosina 1897–1899 ja raskaassa keskisarjassa vuosina 1903–1905. Hän oli pitkään ainoa Englannissa syntynyt raskaansarjan maailmanmestari ja ensimmäinen kolmen eri painoluokan maailmanmestari. Fitzsimmonsia kutsuttiin lempinimellä "Lanky Bob" ja "Rudy Robert".

Fitzsimmons muutti perheensä mukana Uuteen-Seelantiin 1870-luvulla. Siellä hän aloitti amatöörinyrkkeilijänä 15-vuotiaana. Vuonna 1883 hän kävi ensimmäiset ammattilaisottelunsa Australiassa. Hän jatkoi uraansa Yhdysvalloissa vuonna 1890.

Fitzsimmons nousi keskisarjan maailmanmestariksi neljännessä Yhdysvalloissa käymässään ottelussa 14. tammikuuta 1891 New Orleansissa tyrmäämällä Nonpareil Jack Dempseyn 13. erässä. Fitzsimmons tähtäsi jo raskaansarjan maailmanmestaruuteen ja luopui keskisarjan mestaruudesta vuonna 1894. Hän pääsi ottelemaan raskaansarjan tittelistä 17. maaliskuuta 1897 Carson Cityssä ja tyrmäsi James J. Corbettin 14. erässä vaikka itse olikin pitkään kanveesissa ottelun kuudennessa erässä. Seuraavat vuodet Fitzsimmons vietti nyrkkeilyä enemmän kiertämällä Yhdysvaltoja esittämässä itseään näytelmässä *The Honest Blacksmith*. Hän menettikin mestaruutensa 9. kesäkuuta 1899 Coney Islandilla James J. Jeffriesille. Uusintaottelu heinäkuussa 1902 päättyi Jeffriesin tyrmäysvoittoon 8. erässä.

Uuden painoluokan, raskaan keskisarjan, perustaminen sai Fitzsimmonsin jatkamaan vielä uraansa 40-vuotiaana. Hän voitti sarjan maailmanmestaruuden 25. marraskuuta 1903 San Franciscossa ottamalla pistevoiton George Gardnerista vaikka ottelun jälkeen hänen todettiin otelleen keuhkokuumeisena. Hän menetti mestaruuden Philadelphia Jack O’Brienille 20. joulukuuta 1905 San Franciscossa oltuaan 12 erän jälkeen keskeytyskunnossa.

Fitzsimmonsa nyrkkeili viimeisen kerran helmikuussa 1914. Hän kuoli rahattomana lokakuussa 1917.

Lähteet
-------

* Lounasheimo, Ilmo: *Kehän sankarit*. Helsinki: WSOY, 1987. ISBN 951-0-13981-5.

### Viitteet

1. ↑  Lounasheimo, s. 51, 53, 57
2. ↑  Lounasheimo, s. 51
3. ↑  Lounasheimo, s. 52
4. ↑  Lounasheimo, s. 52, 53
5. ↑  Lounasheimo, s. 55
6. ↑  Lounasheimo, s. 56, 57
7. 1 2  Lounasheimo, s. 57


|  |  |  |
| --- | --- | --- |
| Edeltäjä:**Nonpareil Jack Dempsey** | **Nyrkkeilyn keskisarjan maailmanmestari**1891–1894 | Seuraaja:**Kid McCoy** |

|  |  |  |
| --- | --- | --- |
| Edeltäjä:**James J. Corbett** | **Nyrkkeilyn raskaansarjan maailmanmestari**1897–1899 | Seuraaja:**James J. Jeffries** |

|  |  |  |
| --- | --- | --- |
| Edeltäjä:**George Gardner** | **Nyrkkeilyn raskaan keskisarjan maailmanmestari**1903–1905 | Seuraaja:**Philadelphia Jack O’Brien** |

|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF

 |
|  |
| Kansalliset | 
* Yhdysvallat

 |
|  |
| Henkilöt | 
* Australia
* Trove

 |
|  |
| Muut | 
* SNAC

 |

 |